recursal/SuperWikiNEXT-32B huggingface dataset:
ISA sloty
**ISA** (skratka z anglického **Industry Standard Architecture**) je štandard pre zbernice pre IBM kompatibilné počítače. Predstavená bola v roku 1984 a rozširovala architektúru XT zbernice na 16 bitov. 

Zbernica ISA je rozšírením natívnej zbernice procesora 8086 (elektricky posilnená adresná a dátová zbernica) o signály prerušovacieho kontroléra (PIC) a DMA kontroléra. a je určená na pripájanie periférnych kariet k základnej doske. 

V odkaze na XT architektúru sa niekedy označuje ako **zbernicová architektúra AT** *AT bus architecture*.

Zbernica ISA bola neskôr rozšírená na 32 bitov doplňujúcim konektorom, avšak vzniklo viacero nekompatibilných noriem (EISA, VL BUS), čo tiež prispelo k poklesu popularity tejto zbernice.

V polovici 90. rokov, sa popularita ISA zbernice postupne vytratila, väčšina základných dosiek začala byť navrhovaná s PCI slotmi a postupne stále menším počtom ISA slotov. Dnes sa už v podstate základné dosky s ISA slotmi nevyrábajú.

Pozri ďalej
-----------

* PCI - PCI zbernica, *Peripheral Component Interconnect*
* PCI-Express - nový druh PCI zbernice

Zdroj
-----

*Tento článok je čiastočný alebo úplný preklad článku Industry Standard Architecture na anglickej Wikipédii (číslo revízie nebolo určené).*

* *Článok založený na článku Industry Standard Architecture Archivované 2005-11-28 na Wayback Machine na FOLDOC, použité s povolením Foldoc license.*
V **Česku** je **hydrologické poradie** - teda identifikácia vodných tokov podľa príslušnosti k povodiam - stanovené vyhláškou Ministerstva poľnohospodárstva č. 292/2002 Zb. o oblastiach povodia. Osemmiestne číslo je zostavené do štyroch skupín (X-XX-XX-XXX):

1. Jednomiestne číslo určuje hlavné povodia (I. rádu), tj. Povodia hlavného toku
2. Dvojmiestne číslo určuje čiastkové povodia hlavného toku (II. rádu)
3. Ďalšie dvojmiestne číslo určuje základné povodia (III. rádu)
4. Trojčíslie určuje povodia IV. rádu

Hlavné povodia
--------------

(Tj. Vodný tok I. rádu, ktorý ústi do mora):

* + 1 - Labe
	+ 2 - Odra
	+ 4 - Dunaj

Číslo 3 je vynechané, pretože hydrologické poradie sa vytváralo už za existencie Česko-Slovenska. Vtedy bolo č. 3 pridelené Visle, ktorej prítoky (Dunajec a Poprad) však tečú iba na území Slovenska.

Súvisiace články
----------------

* Povodie
* Čiastkové povodie
* Úmorie

Externé odkazy
--------------

* *Vodopis České republiky, web Trasovník, turistický průvodce po ČR* [online]. [Cit. 2015-02-02]. Dostupné online.
* *Hydrologický seznam podrobného členění povodí vodních toků ČR (pdf súbor)* [online]. [Cit. 2015-02-02]. Dostupné online. Archivované 2013-10-05 z originálu.

Zdroj
-----

*Tento článok je čiastočný alebo úplný preklad článku Hydrologické pořadí v Česku na českej Wikipédii.*
Symbol rozcestia O iných významoch výrazu *Bábovka* pozri *Bábovka (rozlišovacia stránka)*.
Dvojfarebná (niekedy tiež nazývaná aj mramorová) bábovka, ktorá sa často vyskytuje na Slovensku
Rez dvojfarebnou bábovkou
Formy na bábovku
**Bábovka** je druh sladkého pečiva, ktoré sa vyrába pečením. Ide o typické pečivo nielen v Česku, ale aj v Poľsku, Rakúsku, na Slovensku a v južných častiach Nemecka (kde je známe ako *Gugelhupf* a podobne). Formou a zložením sa bábovke podobá aj taliansky *panettone* a francúzska *baba au rhum*.

Na Slovensku sa bábovka pripravuje najčastejšie dvojfarebná – so svetlou a tmavou časťou. V niektorých oblastiach sa do cesta pred pečením pridávajú hrozienka, kandizované ovocie, kokos či kúsky čokolády. Bábovka sa pripravuje v rovnomennej špeciálnej forme, ktorá dáva pečivu typický tvar s otvorom uprostred, a dekoruje sa posypaním práškovým cukrom.

V niektorých prípadoch možno do bábovky pridať potravinárske farbivá, čo umožňuje vytvoriť rôzne netradičné farebné variácie pečiva.

Príprava
--------

Trená bábovka sa pripravuje z cesta, ktoré je vyrábané z múky, vajec a mlieka. Našľahaním bielok sa získava základ pre svetlú zložku bábovky. Tmavá zložka sa pripravuje pridaním kakaa. Iný variant bábovky sa pripravuje z oleja a vody namiesto mlieka. 

Cesto na kysnutú bábovku sa pripravuje z múky, vajec, mlieka a navyše aj masla a droždia.

Iné projekty
------------

Commons
* Spolupracuj na Commons Commons ponúka multimediálne súbory na tému **Bábovka**

Pozri aj
--------

* buchta
* koláč

Externé odkazy
--------------

* Recept na přípravu bábovky

Zdroj
-----

*Tento článok je čiastočný alebo úplný preklad článku Bábovka na českej Wikipédii.*

1. ↑  B, Emma. *Tekvicová bábovka s čokoládovou ganache 2023 | Svetové recepty* [online]. 2023-10-16, [cit. 2023-10-16]. Dostupné online.
Súradnice: 14°36′48″S 90°32′7″Z﻿ / ﻿14,61333°S 90,53528°Z﻿ / 14.61333; -90.53528

**Guatemala** (španielsky: **Ciudad de Guatemala**, celý názov: **La Nueva Guatemala de la Asunción**) je hlavné mesto rovnomenného štátu a departamentu. 

Má približne 3 681 309 obyvateľov (2010), čo z nej robí najväčšie mesto v Strednej Amerike. Údaje o počte obyvateľov sa v jednotlivých zdrojoch môžu výrazne líšiť, lebo neexistujú oficiálne stanovené hranice mesta. Nadmorská výška mesta je 1 493 m n. m.

Guatemala bolo oficiálne založené 2. februára 1776. Mesto je politickým, hospodárskym aj kultúrnym centrom krajiny. Nachádzajú sa tu galérie a múzeá, ktoré obsahujú zbierky predkolumbovského umenia a niekoľko univerzít, z ktorých najznámejšou je Universidad de San Carlos de Guatemala, ktorá je treťou najstaršou v Novom svete.

Doprava
-------

Tak, ako v prípade väčšiny amerických miest, aj pre jej ulice je typická pravouholníková sieť. V uliciach mesta denne premáva približne 2 milióny automobilov a zápchy niekedy tvoria rady dlhé aj 35 km. Mestská hromadná doprava má viac než 300 liniek a funguje tu aj jedna linka metra. Letisko La Aurora, nachádzajúce sa 8 km od historického centra mesta, je najväčším letiskom v Strednej Amerike a v súčasnosti sa rozširuje. Má pravidelné spoje s mnohými destináciami na celej západnej pologuli.

Referencie
----------

1. 1 2  Encyclopædia Britannica. *Guatemala City* [online]. [Cit. 2011-05-19]. Dostupné online. (po anglicky)
2. ↑  World Gazeteer. *Guatemala: largest cities and towns and statistics of their population* [online]. [Cit. 2011-05-19]. Dostupné online. (po anglicky)
3. ↑  World Gazeteer. *Guatemala: metropolitan areas* [online]. [Cit. 2011-05-19]. Dostupné online. (po anglicky)

Iné projekty
------------

Commons
* Spolupracuj na Commons Commons ponúka multimediálne súbory na tému **Guatemala (mesto)**
**Inno Setup** je prostredie slúžiace na vývoj inštalačného sprievodcu pre prostredie operačných systémov Microsoft Windows.

Inno Setup vyvíja od roku 1997 Jordan Russel a od roku 2000 sa na vývoji podieľa Martijn Laan.

Inno Setup sa vyznačuje pomerne veľkou jednoduchosťou pochopenia vytvárania inštalačných sprievodcov. Ich správanie sa definuje pomocou skriptu, na základe ktorého sa potom vygeneruje spustiteľný súbor s inštalačným sprievodcom.

Inno Setup bol trikrát za sebou ocenený cenou Shareware Industry Awards v rokoch 2002 až 2004.

Niektorí ľudia vytvorili na základe zdrojového kódu Inno Setup vlastné verzie Inno Setup alebo jeho rozšírení. Napríklad rozšírenie My Inno Setup Extensions vytvoril Martijn Laan. Zaher vytvoril vlastnú verziu Bidi Inno Setup s podporou písania zľava doprava a podporou jazykov ako sú arabčina a hebrejčina.

Externé odkazy
--------------

* Domovská stránka, licenčná zmluva, diskusia a nástroje tretej strany (po anglicky)
* České stránky o Inno Setup, vrátane české verzie Inno Setup na stiahnutie (po česky)
**John Dolmayan** (arm. Ջոն Դոլմայան) (\* 15. júl 1973, Bejrút, Libanon) je bubeník arménsko-americkej metalovej kapely System of a Down. John momentálne žije v Las Vegas v Nevade.

System of a Down
----------------

John je súčasným bubeníkom kapely System of a Down, na tejto pozícii vystriedal svojho predchodcu Andyho Khachaturiana. Jeho štýl hry na bicie ovplyvnil novú generáciu bubeníkov a prilákal veľkú časť fanúšikov kapely. John je známy pre svoje výrazy v tvári, vďaka ktorým vyzerá neustále nahnevane. Hlavný spevák Serj Tankian povedal pre magazín Kerrang, že sa vždycky snažil prinútiť Johna, aby sa na pódiu usmieval. Na to mu ale John odpovedal, že na toto nemá dostatok energie, ktorú musí vynaložiť na udržanie sa v rytme.

1. novembra 2007 John otvoril svoj internetový obchod s komiksami Torpedo Comics. John je totiž od svojich 12 rokov nadšeným zberateľom Marvelových komiksov. Povedal, že komiksy a hudba boli jeho obľúbenými vecami jeho detstva. Vlastní tiež bicie pomaľované komiksovými motívmy od známych komiksových maliarov. Sklad obchodu Torpedocomics sa nachádza v Las Vegas a disponuje množstvom kusov tovaru s komiksovou tématikou (knihy, hračky, obrázkové príbehy, figúrky akčných hrdinov...).

Počas pauzy System of a Down spolupracuje na projekte Scars on Broadway a pomohol nahrať niekoľko piesní na album Elect the Dead od Serje Tankiana.

Dolmayan vyhral cenu bubeníka roku 2006 magazínu „DRUM!".

Externé odkazy
--------------

* Johnova biografia na SOADFans.com
* Johnova stránka na drummerworld.com
* Torpedo Comics

Zdroj
-----

*Tento článok je čiastočný alebo úplný preklad článku John Dolmayan na českej Wikipédii.*

| * z
* d
* u
System of a Down |
| --- |
| **Daron Malakian** • **Serj Tankian** • **Shavo Odadjian** • **John Dolmayan** • Ontronik "Andy" Khachaturian |
| Štúdiové albumy | 
* *System of a Down*
* *Toxicity*
* *Steal This Album!*
* *Mezmerize*
* *Hypnotize*

 |
| Single | 
* „Sugar"
* „Chop Suey!"
* „Toxicity"
* „Aerials"
* „B.Y.O.B."
* „Question!"
* „Hypnotize"
* „Lonely Day"
* „Vicinity of Obscenity"

 |
| Propagačné single | 
* „Spiders"
* „Prison Song / X"
* „Johnny"
* „Innervision"
* „Boom!"
* „Cigaro"
* „Violent Pornography"
* „Kill Rock ’n Roll"

 |
| Turné | 
* Reunion Tour
* Wake Up The Souls Tour

 |
| Súvisiace články | 
* Diskografia
* Ceny a nominácie
* Axis of Justice
* Rick Rubin
* „Charades"
* *Cool Gardens*
* *Glaring Through Oblivion*
* *Serart*
* Scars on Broadway
* Achozen
* Buckethead & Friends
* The F.C.C.
* Mt. Helium
* VoKee
* Indicator
* Chameleon Conductor

 |
| Hudobné vydavateľstvá | 
* American Recordings
* Columbia Records
* Velvet Hammer Music and Management Group
* Serjical Strike Records

 |
| Kategórie | 
* System of a Down
* Členovia
* Albumy
* Piesne

 |

Autoritné údaje: * NK ČR: xx0104548
* VIAF: 101601228
**Interwetten Austrian Open Kitzbühel 2009** bol tenisový turnaj mužov, ktorý sa konal v dňoch od 17. do 23. mája 2009 na otvorených antukových dvorcoch v rakúskom meste Kitzbühel. Titul v dvojhre získal Španiel Guillermo García López, ktorý vo finále porazil Francúza J. Benneteaua. Bol to jeho prvý titul v dvojhre na okruhu ATP. Titul vo štvorhre získali Brazílčania Marcelo Melo a André Sá, ktorí vo finále porazili rumunský pár Andrei Pavel, Horia Tecau. Pre oboch to bol šiesty titul vo štvorhre na okruhu ATP.

Víťazi
------

### Dvojhra mužov

*Bližšie informácie v hlavnom článku: Mužská dvojhra na Interwetten Austrian Open Kitzbühel 2009*
**Španielsko Guillermo García López** vs. Francúzsko Julien Benneteau 3-6 7-61 6-3

### Štvorhra mužov

*Bližšie informácie v hlavnom článku: Mužská štvorhra na Interwetten Austrian Open Kitzbühel 2009*
**Brazília Marcelo Melo / Brazília André Sá** vs. Rumunsko Andrei Pavel / Rumunsko Horia Tecau 69-7 6-2 10-7

Externé odkazy
--------------

* Oficiálne stránky
Súradnice: 45°48′04″S 15°58′06″V﻿ / ﻿45,8012442°S 15,9684250°V﻿ / 45.8012442; 15.9684250

Vedenie v Chorvátsku
Trafostanica v obci Žerjavinec
**Hrvatski operator prijenosnog sustava, d. o. o.**, vystupujúca ako **HOPS**, je energetická spoločnosť v Chorvátsku. Je jediným prevádzkovateľom a vlastníkom prenosovej sústavy v štáte. Prenosová sústava HOPS pozostáva z 400 kV, 220 kV a 110 kV vedení. Celková rozvinutá dĺžka vedení je 7 794,1 km. Je členskou spoločnosťou Európskej siete prevádzkovateľov prenosových sústav (ENTSO-E).

Dejiny
------

Spoločnosť HEP-Operator prijenosnog sustava d.o.o. začala svoju činnosť 4. apríla 2005. Od 2. júla 2015 spoločnosť operuje pod názvom Hrvatski operator prijenosnog sustava, v skratke HOPS. 22. februára 2016 ju regulačná oranizácia Hrvatska energetska regulatorna agencija autorizovala ako nezávislého operátora.

Prenosová sústava
-----------------

V roku 2018 bola celková prenesená elektrická energia 23,83 TWh.

### Vedenia a tranformačné stanice

HOPS má tieto dĺžky vedení (rozvinuté):

* 400 kV: 1 246,4 km
* 220 kV: 1 331,1 km
* 110 kV: 5 180,7 km
* stredne vysoké napätie: 36,0 km

Spolu má 7 794,1 km vedení. 73,0 km vedení je vedených v podmorskom kábli a 88,0 km v podzemnom kábli. V prenosovej sústave má HOPS 183 transformačných staníc.

### Cezhraničné spojenia

Spoločnosť má tieto cezhraničné spojenia:

* Slovinsko (ELES): 3x400 kV, 2x220 kV a 3x110 kV
* Maďarsko (MAVIR): 4x400 kV a 2x110 kV
* Srbsko: 1x400 kV a 2x110 kV
* Bosna a Hercegovina: 2x400 kV, 7x220 a 9x110 kV

Referencie
----------

1. ↑   *Management Board* [online]. hops.hr, [cit. 2020-03-27]. Dostupné online.
2. 1 2 3 4 5 6 7   *Godišnje izvješće/Annul Report 2018* [online]. hops.hr, [cit. 2020-03-27]. Dostupné online.
3. 1 2   *O nama* [online]. hops.hr, [cit. 2020-03-27]. Dostupné online.
4. 1 2   *About us* [online]. hops.hr, [cit. 2020-03-27]. Dostupné online.
5. 1 2 3   *Transmission Lines* [online]. hops.hr, rev. 2020-02-05, [cit. 2020-03-27]. Dostupné online.
6. ↑   *ENTSO-E Member Companies* [online]. Európska sieť prevádzkovateľov prenosových sústav, [cit. 2020-03-27]. Dostupné online.
7. ↑   *Hrvatska prijenosna mreža* [online]. hops.hr, [cit. 2020-03-27]. Dostupné online.

Externé odkazy
--------------

* HOPS oficiálna stránka
**John Henry Olsen**, OBE (\* 21. január 1928, Newcastle, Austrália – † 11. apríl 2023) bol austrálsky maliar, nositeľ Archibald Prize z roku 2005. Jeho hlavným zameraním bolo maľovanie krajiny.

Životopis
---------

Narodil sa v Newcastli v Novom Južnom Walese. V roku 1935 sa s rodinou presťahoval do mestskej časti Bondi Beach v Sydney, kde sa začala jeho životná fascinácia sydneyským zálivom. 

Medzi rokmi 1945 - 1953 navštevoval *Datillo Rubbo Art School*. Študoval Julian Ashton School v Sydney a Auburn School rokoch 1950 – 1956. Umelecký kritik zo Sydney vyzbieral v roku 1957 peniaze, aby mohol ísť John malovať do Anglicka. V roku 1957 študoval v Paríži tlačiarstvo, nasledované dvomi rokmi v Španielsku.

Do Austrálie sa vrátil v roku 1960. Chcel prezentovať svetu austrálsku kultúru bušu v rozdieloch všetkých ročných období. V roku 1968 založil a viedol *Bakery Art School* a v roku 1972 – 1973 namaľoval *Salute to five bells* inšpirovaný básňou Kennetha Slessora. Olsenove práce boli poznačené hlbokou väzbou na austrálsku krajinu, kde žil a cestoval. Bol členom v rade *Art Gallery of New South Wales* a v *National Art Gallery*. Jeho umelecká práca zahŕňa  série *Lake Eyre Golden Summer* a  *Clarendon*. Jedna z jeho najslávnejších nástenných malieb *Salute to Five Bells* je v Sydney Opera House.
  
Olsen vyvracia označenie abstraktného umelca prehlásením "Nikdy v živote som nemaľoval abstraktné umenie". Opisuje svoju prácu ako "objavovanie totality krajinky". V roku 1997 vydal svoje denníky pod názvom *Drawn From Life*. Je známy maľovaním žiab vo svojich prácach. V roku 2013 bola jedna z jeho hlavných prác *King Sun* umiestnená v Docklands v Melbourne. Obraz s rozmermi 6 x 8 metrov je poskladaný z 8 panelov. Je to zobrazenie austrálskeho slnka a troch žiab. 

V roku 1977 mu bol udelený Rad britského impéria, v roku 2001 v Deň Austrálie vyznamenanie Order of Australia a 1. januára 2001 medaila *Centenary Medal*. V roku 2005 vyhral Archibald Prize jeho vlastný portrét *Self portrait Janus Faced*.

Osobný život
------------

Žil neďaleko mesta Bowral v Novom Južnom Walese. Jeho syn Tim vlastní galériu v Sydney, a dcéra Louise je dizajnérka šperkov.

Referencie
----------

1. ↑  John Olsen, acclaimed artist and Archibald winner, dead at 95
2. 1 2  *The new McCulloch's encyclopedia of Australia art*, MUP, 2006, p. 746
3. ↑  It's an Honour: OBE
4. ↑  It's an Honour: AO
5. ↑  It's an Honour: Centenary Medal
6. ↑  p.747 The new McCulloch's encyclopedia of Australia art, MUP, 2006
7. ↑  . Dostupné online.
8. ↑  . Dostupné online.

Externé odkazy
--------------

* John Olsen v Artabase
* National Gallery Victoria John Olsen

Zdroj
-----

*Tento článok je čiastočný alebo úplný preklad článku John Olsen (artist) na anglickej Wikipédii.*

Autoritné údaje: * GND: 1044539046
* ISNI: 0000 0000 7102 0667
* LCCN: n82085486
* ULAN: 500003572
* VIAF: 30883933
* WorldCat: lccn-n82085486
Štruktúra
**HVD** alebo **Holographic Versatile Disc** (holografický viacúčelový disk) je technológia optických diskov vyvinutá medzi rokmi 2004 a 2008. Spoločnosť, ktorá vyvíjala HVD skrachovala v roku 2010 a tento produkt nebol nikdy uvedený na trh.

Základom technológie HVD je použitie kolineárnej holografie, čo značí, že dva druhy laseru, červený a modro-zelený, budú spojené do jedného lúča. Úlohou modro-zeleného laseru je čítať dáta uložené na nosiči, úlohou červeného laseru je riadiť pohyb po disku. Polopriepustné zrkadlo v tele disku umožňuje uloženie dátovej stopy a riadiacej stopy v rozdielnych výškach (riadiaca stopa je bližšie k podkladu nosiča). Priemer diskov HVD je 10 alebo 12 centimetrov. Tento formát nie je kompatibilný s CD a DVD.

Najvyššia kapcita dosiahnutá technológiou HDV je 5 terabajtov.

Referencie
----------

1. ↑  HARRIS, Robin. *Holographic storage bites the dust* [online]. ZDNet, [cit. 2022-03-17]. Dostupné online. (po anglicky)
2. ↑   web.archive.org, [cit. 2022-03-17]. Dostupné online.

Externé odkazy
--------------

* HVD Alliance (po anglicky)
Súradnice: 48°30′07″S 16°59′41″V﻿ / ﻿48,5020°S 16,9947°V﻿ / 48.5020; 16.9947

**Habánska kaplnka** je časťou veľkodomu na námestí v habánskej osade ktorá bola počas rekatolizácie roku 1760 adaptovaná na barokovú kaplnku pre obrátencov z anabaptizmu. Požehnaná bola 2. júla 1767. Kaplnka sa nachádza v obci Veľké Leváre v okrese Malacky.

História a opis
---------------

Kaplnka bola adaptovaná na Habánsku kaplnku v roku 1760 a slúžila pre obyvateľov Habánskeho dvora, tzv. Habánov, ktorý sa nasťahovali na okraj Veľkých Levár a založili si tam vlastnú osadu. Habáni prišli zo Švajčiarska.

Kaplnka mala šesť okien a dvojo dverí: vpredu pre vstup ľudu, zboku pre vstup kňaza. Nenachádzala sa v kaplnke sachristia. V drevenej vežičke bol jeden zvon.

Kaplnka mala jeden prenosný oltár, na ktorom sa kedysi uchovávala Oltárna sviatosť. Na oltári sa nachádzal obraz Panny Márie, kríž a šesť pozlátených drevených svietnikov. V oltári boli relikvie svätcov Žigmunda, Františky Rímskej a Ladislava Uhorského. Svetlo udržiavalo šesť lámp.

Kaplnka bola úplne obnovená v roku 1841 a naposledy bola obnovená roku 1991.

V súčasnosti má kaplnka oltár s obrazom Panny Márie a vzadu malý organ.

Na základe výsady Márie Terézie z roku 1781 až do roku 1928 habáni, ktorí prestúpili na katolícku vieru, mali svojho vlastného duchovného správcu, ktorý konal bohoslužby v nemčine. Pôsobili tu tiež aj jezuiti a františkáni. Správa kaplnky začas používala vlastnú pečiatku s kolopisom „SIGILLUM CAPELLAE CONVER. ANABAPTISORUM IN N. LEVARD 1889".

V rokoch 1902 až 1908 spravovali túto mariánsku kaplnku poľskí pavlíni z Krakova. Pavlíni sídlili v dome, ktorý im daroval gróf Štefan Wenckheim. Kláštorné spoločenstvo tvorili dvaja kňazi, traja klerici a jeden brat. Pavlíni používali vlastnú pečať s textom: „SIGILL. CONVENTUS NAGY-LÉVÁRDENSIS S PAULII: ERTAE".

V roku 2001 sa začala oprava habánskej fary. Bola urobená vodovodná a plynová prípojka či tiež úprava interiéru. V roku 2004 boli všetky opravy dokončené. V priestoroch zrenovovanej fary bolo zriadené pastoračné centrum.

V rokoch 2006 až 2007 boli realizované reštaurátorské práce v interiéri kaplnky. Urobili sa nové rozvody elektriny, oprava omietok, nátery a maľby, oprava okien či dverí a bol tiež zreštaurovaný oltárny obraz. Zo zadnej strany kaplnky sa nachádzajú slnečné hodiny.

Referencie
----------

1. 1 2   *Habánska kaplnka* [online]. Farnosť Veľké Leváre, [cit. 2017-06-25]. Dostupné online. Archivované 2021-06-16 z originálu.
**IrfanView** je freeware prehliadač obrázkov pre Windows. Dajú sa na ňom pozerať, konvertovať a upravovať obrázky a prehrávať video. Nedisponuje však takými prostriedkami ako napr. Photoshop či GIMP. IrfanView bol navrhnutý ako jednoduchý program, ktorý sa vyznačuje rýchlosťou, ľahkou ovládateľnosťou a veľkým množstvom podporovaných formátov. Prvýkrát bol IrfanView k dispozícii v roku 1996.

Program je pomenovaný podľa tvorcu, menom Irfan Skiljan z Bosny a Hercegoviny. IrfanView je kompatibilný so všetkými najnovším verziami Windows. Taktiež podporuje formáty súborov BMP, GIF, JPG, PNG, PNGOUT, TIFF, Flash, Vorbis, MPEG, MP3, MIDI a textové súbory

Program je dosť kompaktný, má menej ako 1200 kB, ale dá sa stiahnuť niekoľko MB pluginov, ktoré poskytujú podporu snáď všetkých možných formátov, vylepšenie prezerania obrázkov a rozšírené možnosti konvertovania. V IrfanView sa dajú vyrábať aj šetriče obrazovky a slideshows zo sád obrázkov a možnosťou pridania MP3 zvuku. Tieto šetriče sa dajú uložiť ako tzv. „stand alone", takže sa dajú spustiť aj na počítačoch, ktoré nemajú IrfanView. Dá sa využiť aj na výrobu ikon, keďže obrázky sa dajú skonvertovať do formátu *.ico*. Ďalej sa dajú ukladať obrázky zo skenera cez IrfanView vďaka podpore TWAIN. Taktiež sa dajú zaznamenávať screenshoty.

Základnými nástrojmi pre úpravu obrázkov v IrfanView sú: zmena veľkosti, otáčanie obrázkov, úprava jasu, kontrastu, gama levelu, farebne filtre veľa ďalších. Veľa z týchto operácií sa dá aplikovať aj pre viaceré obrázky jednorazovo.

Funkcia Thumbnail
-----------------

Rýchlo ukáže ukážky obrázkov, kde sa dajú usporadúvať. Dá sa vybrať aj veľkosť zobrazovaných miniatúr od 50x50 px až po 600x600 px. V tomto móde IrfanView sa dajú jednotlivé alebo skupiny obrázkov otvoriť aj v inom programe napr. Adobe Photoshop, a taktiež sa dajú kopírovať, mazať či presúvať.

Logo/maskot
-----------

Maskotom a logom IrfanViewu je mačka zabitá na ceste. Skoršie verzie loga mali pod telom mačky aj cestu.

Licencia
--------

Freeware, vzťahujú sa na ňu autorské práva, a preto jediná oficiálna verzia je tá, ktorá je ponúkaná na oficiálne webovej stránke.

Pozri aj
--------

* XnView
* FastStone Image Viewer

Iné projekty
------------

Commons
* Spolupracuj na Commons Commons ponúka multimediálne súbory na tému **IrfanView**

Externé odkazy
--------------

* webstránka IrfanView
* fórum v angličtine venovené IrfanView
* Tutorial
* Tutorial II
**Jesse Woodson James** (\* 5. september 1847, Kearney, Missouri, USA – † 3. apríl 1882 St. Joseph) bol americký zločinec.

Život
-----

Jesse a jeho brat Franklin (Frank) James boli vzdelaní a pochádzali z prestížnej rodiny farmárov. Ich otec, reverend Robert James, bol baptista, ktorý si vzal Zereldu Colea Jamesovú a v roku 1842 sa odsťahoval z Kentucky do Missouri. V lete 1863 bola ich farma brutálne napadnutá unionistickými vojakmi.

V roku 1874 sa Jesse oženil so svojou dlhoročnou láskou, sesternicou Zereldou Mimmsovou a spolu mali dve deti. Obaja bratia Jamesovci boli známi ako dobrí, rodinne založení muži, ktorí milovali svoje manželky a trávili čas so svojimi deťmi, no naďalej pokračovali v trestnej činnosti.
Dokonca aj po tom, ako ostatní členovia gangu boli zabití a ich priateľ Younger bol poslaný do väzenia na 25 rokov. V roku 1879 bratia Jamesovci plánovali ešte jednu lúpež s Charliem a Bobom Fordom. Guvernér Crittenden z Missouri zozbieral veľkú odmenu. Fordovci sa však rozhodli zarobiť si zradou.

Smrť
----

Po raňajkách 3. apríla 1882 sa Jesse obrátil utrieť od prachu obraz jeho obľúbeného koňa Skyrocket. Bob vystrelil na Jesseho do zadnej časti hlavy. Jesse bol na mieste mŕtvy, mal 34 rokov. Ľudia v Missouri boli pobúrení metódami použitými pri vražde a považovali ju za zbabelý atentát. Po troch mesiacoch sa Frank vzdal u Crittendena. Porota ho neodsúdila pre slabé dôkazy a tak Frank mohol pokojne žiť.

Literatúra
----------

Jesse James bol často využívaný ako románová postava. Historicky najpresnejším je román *The Assassination of Jesse James by the Coward Robert Ford* od Rona Hansena, ktorý sa dočkal rovnomennej filmovej adaptácie v roku 2007.

Odborná literatúra
------------------

* ČERNÍK, Jiří: Jesse James : "Robin Hood" amerického západu. In: *Historická revue*, roč. XXIX, 2018, č. 2, s. 66 - 71.

Iné projekty
------------

Commons
* Spolupracuj na Commons Commons ponúka multimediálne súbory na tému **Jesse James**

Zdroj
-----

*Tento článok je čiastočný alebo úplný preklad článku Jesse James na anglickej Wikipédii.*

Autoritné údaje: * BnF: 145321615
* GND: 119132028
* ISNI: 0000 0000 7373 3978
* LCCN: n50028970
* NK ČR: jx20071112007
* VIAF: 27874494
* WorldCat: lccn-n50028970
**Haibun** (jap. 俳文) je japonský literárny žáner. V zásade je to cestovný denník putujúceho majstra, resp. všeobecne cestovateľa. Zápisky z cesty v próze sú kombinované s haiku veršami a kresbami. Názov bol odvodený od prvej slabiky slova haikai-hai a bun, japonsky próza. Haibun zjednocuje niekoľko žánrov: cestopis, biografiu, opis, rozprávanie, poéziu (haiku, tanka, renga), črty, anekdoty, drobné kresby a maľbu, denník a listy.

Vznik žánru
-----------

Prvý známy haibun si začal písať v 17. stor. Macuo Bašó (1689). V japonskej literatúre je známy pod názvom "Oku no hosomiči" (Úzka cesta z vnútrozemia). Bašó sa vydal na cestu z Eda 16. mája spolu so svojím žiakom Kawai Sora smerom do severnej provincie Honšú. Počas tejto 150 dní trvajúcej púte prešiel 2 400 km. Konečnú verziu "Oku no hosomiči" skompletoval v r. 1694. Vydaná bola po jeho skone v r. 1702. Stala sa vzorom pre ďalších autorov *haibunu*. Toto dielo bolo opisom jeho druhej cesty po Japonsku. Celkovo napísal štyri denníky z ciest.

Zásady pri tvorbe
-----------------

Bašó formuloval zásady, podľa ktorých sa má riadiť autor haibunu:

* Nesmie to byť vymyslený príbeh ale skutočný autentický osobný zážitok cestovateľa
* celý denník musí mať jednotnú koncepciu
* má mať výstižný a stručný štýl
* údaje z pamätných tabúľ, obrazov a sôch slávnych osobností slúžia ako vedecky správny a smerodajný materiál
* pravidlá pre písanie haiku platia aj pre haibun: sabi (sám osobne), makoto (pravdivo), fueki-ryúko (nemenný-premenný), yoin (ozvena). Očakáva sa, že tieto pravidlá dodržia aj moderní západní autori.

Haibun má byť dokumentárny žáner kombinovaný s umeleckým. Teda má to byť rukopisná forma reportáže s komentármi, poznámkami, kresbami, moderne aj fotografiami, krátkymi filmami. Klasický haibun bol zapisovaný na papier cestovateľom, teda je to osobný denník cestovateľa. Vznikol z tradície, že dospelý muž – samuraj, mních – má absolvovať cestu po Japonsku.

Prozaická časť má byť písaná úsporným a výstižným jazykom. Haibun sa udržal do dnešných dní ako literárny žáner a rozšíril sa aj v západnej anglosaskej literatúre.

Zdroj
-----

* Zdenka Švarcová: Japonská literatura 712 – 1868, vydavateľstvo Karolinum, rok 2005, str. 174 – 175, ISBN 80-246-0999-1
* *Tento článok je čiastočný alebo úplný preklad článku Haibun na nemeckej Wikipédii.*

Externé odkazy
--------------

1. Esej "Čo je to haibun?" napísala Lydia Brüll. Veľmi dobrý podrobný výklad. Archivované 2008-05-13 na Wayback Machine
2. Príklad súčasnej tvorby haibunu
3. Bilingválna jap.-angl. stránka pre autorov haibunu, haiku a haiga.


|  |  |
| --- | --- |
| Portal | Literárny portál |

Autoritné údaje: * LCCN: sh85058277
IKEA ceruzky v krabičkách
Staré IKEA ceruzky
Momentálne používané IKEA ceruzky
**IKEA ceruzky** sú malé ceruzky, ktoré poskytuje IKEA vo svojich obchodoch po celom svete. Sú zadarmo, nachádzajú sa v malých krabičkách, ktoré sú pripevnené na stenách, väčšinou v sekciách s nábytkom. Počas rokov sa farba náplne menila viackrát (ceruzky boli modré, hnedé, zelené, červené žlté aj oranžové), ale ich rozmery – 7x87 mm – ostali rovnaké.

Dôvod výroby
------------

IKEA začala rozdávať ceruzky kvôli konkurenčnej firme *Argos*, ktorá v Spojenom kráľovstve začala dávať k jednému katalógovému stojanu 6 ceruziek. IKEA si tento obchodný manéver osvojila s tým rozdielom, že k nábytkom pridala celý balík ceruziek, teda každý si ich mohol zobrať toľko, koľko ich len chcel.

Úspech
------

Projekt s IKEA ceruzkami mal úspech po celom svete. IKEA objednáva pre kanadské obchody ročne 5,2 miliónov ceruziek.

IKEA ceruzky a umenie
---------------------

Ceruzky boli síce rozdávané so zámerom, aby zákazníci obchodu mohli navrhovať a zapisovať si poznámky, ale mnohí umelci sa chopili príležitosti a začali z nich vyrábať umelecké diela. Napríklad holandská umelkyňa Judith Dellemanová zo stoviek ceruziek vytvorila stoličku, aj iní umelci zapojili svoju fantáziu.

Taktiež ich používajú niektorí chirurgovia na vyznačenie osteotomických rezov.

Referencie
----------

1. ↑   *Shopping online | FAQ* [online]. www.ikea.com, [cit. 2020-06-09]. Dostupné online. (po anglicky)
2. ↑   *MÅLA Farebná ceruzka* [online]. IKEA, [cit. 2020-06-09]. Dostupné online.
3. ↑   *Mini potlood (IKEA maat)* [online]. web.archive.org, 2014-10-06, [cit. 2020-06-09]. Dostupné online. Archivované 2014-10-06 z originálu.
4. ↑  WARD, James. *Adventures in Stationery: A Journey Through Your Pencil Case*. [s.l.] : Profile, 2014-09-11. Google-Books-ID: \_PFYBQAAQBAJ. Dostupné online. ISBN 978-1-84765-871-5. (po anglicky)
5. ↑   *A penchant for pencils* [online]. thestar.com, 2010-12-22, [cit. 2020-06-09]. Dostupné online. (po anglicky)
6. ↑   *A penchant for pencils* [online]. thestar.com, 2010-12-22, [cit. 2020-06-09]. Dostupné online. (po anglicky)
7. ↑   *ikea ceruzky .//* [online]. www.modrastrecha.sk, [cit. 2020-06-09]. Dostupné online.
8. ↑  MELNICK, Meredith. IKEA Pencils: The Latest in Surgical Technology. *Time*, 2010-12-10. Dostupné online [cit. 2020-06-09]. ISSN 0040-781X. (po anglicky)
9. ↑   *A new surgical tool -- the IKEA pencil* [online]. ScienceDaily, [cit. 2020-06-09]. Dostupné online. (po anglicky)
**Ishmael Scott Reed** (\* 22. február 1938, Chattanooga, Tennessee, USA) je americký básnik, esejista a románopisec.

Je jedným z najznámejších afroamerických autorov svojej generácie, spolu s Amirim Barakom je najkontroverznejší (a politicky ľavicovo orientovaný). Jeho tvorba stále vysmieva amerických pravičiarov (často však i samotných ľavičiarov), zobrazuje domáci politický a kultúrny útlak. Kým jedni považujú Reedovu tvorbu za sviežu, komicky zobrazujúcu ne-bielu Ameriku, druhí ho kritizujú za jeho nesúdržnosť alebo popletenosť.

Životopis
---------

Narodil sa v Chattanooga, ale vyrastal v Buffale v štáte New York, kde navštevoval University at Buffalo.

V roku 1962 sa presťahoval do New Yorku a pomáhal založiť *East Village Other*, veľmi známu undergroundovú publikáciu. Bol aj členom *Umbra Writers Workshop*, organizácie, ktorá pomáhala zakladať Black Arts a podporovala Black Aesthetic.

Okrem spisovateľskej činnosti bol docentom na University of California, Berkeley a pôsobí aj ako vydavateľ. Od roku 1998 je vydavateľom *Konch Magazine*.

V súčasnosti žije v Oaklande v Kalifornii.

V roku 1998 získal *MacArthur Fellowship*.

Dielo
-----

Reedove najznámejšie diela sú: *The Free-Lance Pallbearers* (1967, prvý román), *Mumbo Jumbo* (1972), *Flight to Canada* (1976) a *The Last Days of Louisiana Red* (1974). Publikoval viac ako tucet kníh, vrátane deviatich románov, piatich básnických zbierok, šiestich drám, štyroch zbierok esejí a jedného libreta.

Editoval aj *From Totems to Hip-Hop: A Multicultural Anthology of Poetry Across the Americas*, kde podporoval otvorené vnímanie americkej poézie, ako aj zlúčenie tradičnej Európou ovplyvnenej americkej literatúry s tvorbou imigrantov, hip-hopových umelcov a pôvodného obyvateľstva.

Dielo (výber)
-------------

* *Yellow Back Radio Broke-Down*, 1969
* *Secretary to the Spirits*, 1978
* *Reckless Eyeballing*, 1986
* *The Terrible Threes*, 1989
* *Japanese by Spring*, 1993
* *Airing Dirty Laundry*, 1993
* *Juice!*, 2011
* *Conjugating Hindi*, 2018

Referencie
----------

1. 1 2  Kurzbiografie na aalbc.com
2. ↑  Biografie bei Poets.org
3. ↑   *Robert Elliot Fox:* About Ishmael Reed's Life and Work' **[online]. [Cit. 2018-04-09]. Dostupné online. Archivované 2018-10-17 z originálu.**
4. ↑  Homepage des *Konch Magazine*

Externé odkazy
--------------

* Oficiálna stránka
* Ishmael Scott Reed v Internet Movie Database (po anglicky)
* Ishmael Reed Publications
* *In Depth*
* Jonathan McAloon, "Mumbo Jumbo: a dazzling classic finally gets the recognition it deserves"
* Biografia

Autoritné údaje: * abART: 139869
* BnF: 119213637
* GND: 119204010
* ISNI: 0000 0001 2125 8332
* LCCN: n79078102
* NK ČR: kup19990000081671
* VIAF: 29539664
* WorldCat: lccn-n79078102
**Seretse Khama Ian Khama** (\* 27. február 1953 Chertsey, Spojené kráľovstvo) je botswanský politik, ktorý zastával od roku 2008 do roku 2018 úrad prezidenta republiky. Súčasne zastával tiež funkciu premiéra krajiny a predsedu Botswanskej demokratickej strany. Má vojenskú hodnosť generálporučíka.

Jeho otcom bol prvý prezident nezávislej Botswany Sir Seretse Khama, pochádzajúci z rodu náčelníkov kmeňa Mangwato, a matkou biela Angličanka Ruth Williamsová. Vyštudoval školu Waterford Kamhlaba v Svazijsku, patriacu do siete United World Colleges, potom absolvoval letecký výcvik na Kráľovskej vojenskej akadémii v Sandhurste. Bol dôstojníkom botswanskej armády do roku 1998, kedy ho prezident Festus Mogae menoval svojim viceprezidentom. V apríli 2008 nahradil Mogaeho na pozíciu hlavy štátu, ktorú potvrdil vo voľbách konaných v rokoch 2009 a 2014.

Bol kritizovaný za opatrenia proti opozícii a nezávislým médiám, ktoré posunuli tradične demokratickú Botswanu smerom k autoritatívnemu režimu, a za pohŕdavé výroky o menšine Krovákov.

V roku 2018 ho po 10 rokoch vo funkcii nahradil doterajší viceprezident Mokgweetsi Masisi.

V apríli 2022 bol Ian Khama predvolaný sudcom jeho krajiny. Bývalá hlava štátu je obvinená okrem iného aj z nelegálnej držby strelnej zbrane. Prípad siaha do roku 2016.

V decembri 2022 vydal Bostwana zatykač na Iana Khamu, o ktorom sa predpokladá, že je v Južnej Afrike..

Zaujímavosti
------------

* V roku 2007 vystupoval v televíznom programe *Top Gear*, natáčanom v panve Makgadikgadi.
* Nikdy nebol ženatý.
* V roku 2013 bol pri návšteve zverinca napadnutý gepardom, vyviazol so škrabancami na tvári.

Referencie
----------

1. ↑  Ian Khama: An officer, a gentleman, a dictator? Mail & amp; Guardian, 24. 10. 2014
2. ↑  Botswana 's Ian Khama to step down next year. The East African, 21. 3. 2017
3. ↑  MOTSOENENG, Tiisetso. *Botswana's Khama steps down as president after a decade at helm* [online]. Reuters, 2017-03-31, [cit. 2019-01-19]. Dostupné online. (anglicky)
4. ↑  (po anglicky) spravodlivosť/ *Africanews*.
5. ↑  The politics of bachelorhood. Daily Nation, 15. 3. 2012
6. ↑  Botswana 's president injured in cheetah' attack '. The Telegraph, 29. 4. 2013

Iné projekty
------------

Commons
* Spolupracuj na Commons Commons ponúka multimediálne súbory na tému **Ian Khama**

Zdroj
-----

*Tento článok je čiastočný alebo úplný preklad článku Ian Khama na českej Wikipédii.*

Autoritné údaje: * GND: 1067832742
* ISNI: 0000 0000 7193 5314
* LCCN: nb2009027267
* VIAF: 101455210
* WorldCat: lccn-nb2009027267
Identikit sv. Pavla vytvorený nemeckými policajtmi na základe historických prameňov
**Identikit** je pokus o zostavenie portrétu hľadanej osoby na základe výpovedí svedkov, používaný v kriminalistickej praxi. Podoba tváre sa postupne skladá z jednotlivých segmentov (nos, oči a pod.), ktoré svedok vyberá z ponuky štandardných vzorov, kým celkový obraz nezodpovedá tomu, ako si dotyčného zapamätal. Pôvodne sa tvorbou identikitu zaoberali kresliari, neskôr ich nahradili špeciálne počítačové programy. Identikit používajú policajti pri vyšetrovaní, prípadne sa prostredníctvom masmédií obracajú na verejnosť so žiadosťou o identifikácii dotknutej osoby. Ako prvý použil túto metódu koncom päťdesiatych rokov detektív z Los Angeles Hugh C. McDonald.

Externé odkazy
--------------

* Archivované 2015-09-23 na Wayback Machine
* 
* Archivované 2015-09-23 na Wayback Machine

Zdroj
-----

*Tento článok je čiastočný alebo úplný preklad článku Identikit na českej Wikipédii.*
**Grigorij Žatkovič** (po rusínsky: Ґріґорій Жатковіч, angl. Gregory Ignatius Zatkovich; \* 2. december 1886, Holubina, Rakúsko-Uhorsko, dnes Ukrajina – † 26. marec 1967, Pittsburgh, USA) bol americký právnik a rusínsky politik, prvý guvernér Podkarpatskej Rusi.

Životopis
---------

Narodil sa v obci Holubina (Голубине – *Golubine*), vo vtedajšej Berežskej župe v Rakúsko-Uhorsku, dnes súčasť rajónu (okresu) Svaľava Zakarpatskej oblasti Ukrajiny. V roku 1891, keď mal päť rokov, emigroval s rodičmi do Spojených štátov. Strednú školu a univerzitu absolvoval v Pittsburghu (1907), doktorát z práva získal v roku 1910.

Žatkovičov otec, Pavol Žatkovič, bol zakladajúcim redaktorom významných rusínsko-amerických novín *Amerikansky Russky Viestnik.* Otcov vplyv ho priviedol k úlohe hovorcu Americkej národnej rady Uhro-Rusínov, ktorý vznikol 23. júla 1918. Žatkovič Rusínov zastupoval na stretnutí s americkým prezidentom Wilsonom, po ktorom Wilson uznal Rusínov za samostatný národ.

Žatkovič tiež rokoval s budúcim prezidentom Česko-Slovenska T.G. Masarykom o pripojení Podkarpatskej Rusi k vznikajúcemu štátu. Napriek rozdielnym názorom sa rusínska reprezentácia priklonila k pripojeniu k Česko-Slovensku a rovnaké riešenie zdieľali aj Dohodové mocnosti. Podľa vyjadrenia poslanca Gatiho (pozri referenciu) mu prof. Masaryk mu vraj 25. októbra 1918 sľúbil, že "ak sa Rusíni rozhodnú pripojiť k Česko-slovenskej republike, budú mať úplne autonómny štát; aj hranice budu tak stanovené, že Rusíni budú spokojní."

Na základe mierovej zmluvy zo St. Germain z 10. septembra 1919 sa potom Podkarpatská Rus stala súčasťou Česko-Slovenska. Zmluva ustanovovala, že Podkarpatská Rus bude autonómnou jednotkou. Napriek tomu sa tak po vzniku republiky nestalo.

26. apríla 1920 Masaryk ustanovil Žatkoviča prvým guvernérom Podkarpatskej Rusi, no vzhľadom na nesplnenie rusínskych požiadaviek na autonómiu 17. apríla 1921 rezignoval a zakrátko sa vrátil späť do Pittsburghu a ďalej sa venoval právnickej praxi.

Po návrate do USA sa krátko negatívne vyjadroval o česko-slovenskej politike voči Podkarpatskej Rusi, no počas druhej svetovej vojny svoj anti-česko-slovenský postoj prehodnotil a bol vydavateľom časopisu *The Carpathian* (1941 – 1943), v ktorom sa vyjadroval za obnovenie Česko-Slovenska s troma rovnoprávnymi národmi – Čechmi, Slovákmi a Rusínmi.

Zomrel v Pittsburghu v roku 1967. Zo Žatkovičovej pozostalosti sa zachovalo málo, po jeho smrti boli jeho zápisky spálené.

Iné projekty
------------

Commons
* Spolupracuj na Commons Commons ponúka multimediálne súbory na tému **Grigorij Žatkovič**

Zdroje
------

1. ↑
2. ↑

* The Tragic Tale of Sub-Carpathian Ruthenia - Tragický príbeh Podkarpatskej Rusi (po anglicky)
* Gregory I. Zatkovich (1886-1967) - životopis (po anglicky)

Autoritné údaje: * ISNI: 0000 0000 4404 1294
* LCCN: n96117200
* VIAF: 48502284
* WorldCat: lccn-n96117200
*Halomonas sp002966495* v elektrónovom mikroskope
**Halomonas sp002966495** (starší názov, t.j. názov kmeňa: **GFAJ-1**) je druh baktérie z rodu Halomonas.

Ide o extrémofilnú baktériu, ktorá bola izolovaná zo superslaného a alkalického jazera Mono v centrálnej Kalifornii.

Dňa 2. decembra 2010 ohlásili jej objav na tlačovej konferencii v NASA. Všetky (zatiaľ známe) formy života na Zemi sú zložené z uhlíka, vodíka, dusíka, kyslíka, fosforu a síry. Objavili sa domnienky, že táto baktéria je výnimočná v tom, že vo svojej DNA má namiesto fosforu arzén (tieto domnienky zatiaľ neboli potvrdené). Objav tejto baktérie, ak sa ukáže pravdivý, posilňuje dlhotrvajúcu predstavu, že prípadný život na iných planétach by mohol mať odlišné chemické zloženie od života na Zemi. Na výskum sa však čoskoro po uverejnení zniesla kritika zo strany vedeckej verejnosti.

Baktéria bola izolovaná americkou geobiologičkou Felise Wolfeovou-Simonovou.

Zdroj
-----

* *Tento článok je čiastočný alebo úplný preklad článkov GFAJ-1 na českej Wikipédii a GFAJ-1 na anglickej Wikipédii.*

Externé odkazy
--------------

* A Bacterium That Can Grow by Using Arsenic Instead of Phosphorus - pôvodná práca v Science - abstrakt (anglicky)
* Článok NASA - NASA-Funded Research Discovers Life Built With Toxic Chemical (anglicky)

Referencie
----------

1. ↑
2. ↑   NASA Defends "Alien" Findings Despite Criticis
3. ↑   "This Paper Should Not Have Been Published"
**Gymnázium Šahy** je štátne gymnázium v Šahách so 4-ročným štúdiom so zameraním na informatiku a s 8-ročným štúdiom so zameraním na cudzie jazyky.

História
--------

Gymnázium bolo v Šahách otvorené 4. septembra 1913, kedy boli otvorené dve triedy a zapísaných 95 žiakov. V roku 1919 československá správa zriadila 4 nižšie triedy gymnázia a 4 vyššie triedy boli povolené privátnou formou.  

V marci 1945 bolo zriadené **Štátne gymnázium v Šahách** a v školskom roku 1945/1946 sa konali prvé maturitné skúšky.  

V roku 1948 si študenti vytvorili Školskú radu, ktorá vydávala časopis **Nový študent** a boli vytvorené literárne, športové a záujmové krúžky.  

V šk. roku 1946/1947 bola na žiadosť rodičov vytvorená reálna vetva gymnázia.  

V rokoch 1954 - 1968 škola fungovala ako jedenásťročná stredná škola.  

Od roku 1996 sa gymnázium rozširuje o triedy 8-ročného gymnázia so zameraním na cudzie jazyky.  

Od roku 2008 má gymnázium v 4-ročnej vetve zameranie na informatiku.

Štúdium
-------

**5-ročné štúdium** zamerané na cudzie jazyky (pre žiakov, ktorí ukončili 8. alebo 9. ročník ZŠ)  

* 1. jazyk – anglický jazyk
* 2. jazyk – nemecký jazyk

Vybavenie školy
---------------

Odborné učebne: biológia, chémia, fyzika; biologické, chemické a fyzikálne laboratórium; 5 učební cudzích jazykov, jazykové laboratórium, učebňa SVS, učebňa DEJ, 3 učebne IKT spojené v sieti a pripojené na internet,  
 
knižnica – učiteľská i žiacka,  

telocvičňa, posilňovňa, gymnastická sála, na dvore malé futbalové ihrisko

Vedenie školy
-------------

* Riaditeľ: PhDr. Tatiana Wenclová
* Zástupca: Mgr. Miroslav Žirko

Mimoškolská činnosť
-------------------

**Krúžky:**  

* literárny, historický,
* pohybová príprava – volejbal, futbal, basketbal,
* krúžok anglického a nemeckého jazyka,
* programátorský, šachový, novinársky, administratívny,
* tanečný súbor "IPEĽ" (reprezentuje svojimi vystúpeniami školu doma i v zahraničí),
* aplikovaná ekonómia, e-Twining,

Projekty
--------

* Socrates – Comenius1
* ESF: SOP Ľudské zdroje
* Otvorená škola - Šport
* Školská mliečna liga - Danone
* Projekt SLSP: "Program rozvoja kvality výchovno – vzdelávacieho procesu na stredných školách v SR"
* Jazykové laboratórium: Znalosti cudzích jazykov – mosty do Európy
* Modernizácia vyučovacieho procesu na stredných školách
* Dátové centrum MŠ SR
* Zelená škola
* Záhrada ktorá učí

Externé odkazy
--------------

* oficiálna webová stránka gymnázia:

Súradnice: 48°04′41″S 18°57′02″V﻿ / ﻿48,077917°S 18,950515°V﻿ / 48.077917; 18.950515
Gymnázium Alberta Einsteina
**Gymnázium Alberta Einsteina** je najstaršie gymnázium v Petržalke, ktoré otvorilo svoje brány študentom prvýkrát v školskom roku 1956/1957. Škola bola postavená na bývalej Makarenkovej ulici, od roku 2002 nesie meno podľa Alberta Einsteina.

História
--------

V roku 1953 bolo Radou ONV v Bratislave prijaté uznesenie, že na Makarenkovej ulici bude postavená jedenásťročná stredná škola. O pár týždňov neskôr započala výstavba, ktorá trvala nasledujúce tri roky. V roku 1970 bola premenovaná na gymnázium. V školskom roku 2005/2006 bolo na gymnáziu otvorené bilingválne štúdium (rusko-slovenská sekcia).

Slávni absolventi
-----------------

* Roman Kukumberg
* Martin Haba
* Martin Wurelly
* Richard Müller
* Miroslav Žbirka
* Štefan Kožka
* Lucia Šoralová
* Samuel Tomeček
* Suvereno
* Kamila Magálová
* Michaela Čobejová
* Štefan Hríb

Referencie
----------

1. ↑  SZUSČÍKOVÁ, Michaela. *Gymnázium Alberta Einsteina oslavuje 65 rokov. Toto ste o škole nevedeli* [online]. 2021-06-06, [cit. 2021-09-13]. Dostupné online.
2. ↑   *História a súčasnosť | Gymnázium Alberta Einsteina* [online]. einsteinova.edupage.org, [cit. 2021-09-13]. Dostupné online.
3. ↑   *História a súčasnosť - Dôležité míľniky v živote našej školy | Gymnázium Alberta Einsteina* [online]. einsteinova.edupage.org, [cit. 2021-09-13]. Dostupné online.

Externé odkazy
--------------

* Oficiálny web Gymnázia Alberta Einsteina Archivované 2012-03-08 na Wayback Machine
* Facebook stránka
* Študentský portál GAE

Súradnice: 48°07′53″S 17°05′54″V﻿ / ﻿48,131351°S 17,098262°V﻿ / 48.131351; 17.098262
Súradnice: 48°08′31″S 17°06′39″V﻿ / ﻿48,142042°S 17,110871°V﻿ / 48.142042; 17.110871

**Gymnázium Matky Alexie** je cirkevné gymnázium na Jesenského ulici, Bratislava - mestská časť Staré Mesto.

Ponúka štúdium osemročné *(tzv. Malé gymnázium)* a štvorročné *(tzv. Veľké gymnázium)*.

Na gymnáziu je aj školská kaplnka Sedembolestnej Panny Márie, v ktorej sa konajú omše a chvály. 

Budovu gymnázia tvoria dve rozdielne budovy, stará a nová, ktoré sú navzájom prepojené. Na škole je aj tzv. *relaxačná miestnosť.*

Školská jedáleň slúži aj deťom zo Základnej školy Matky Alexie

Škola má aj vlastný YouTube kanál: https://www.youtube.com/@alexiagma2736/

Jeden z absolventov je aj Anton Srholec, kňaz a salezián.

Pod budovou gymnázia sú podzemné garáže, ktoré tvoria 4 podzemné podlažia.

Referencie
----------

1. ↑
2. ↑
3. ↑   *Archivovaná kópia* [online]. [Cit. 2017-05-04]. Dostupné online. Archivované 2020-09-23 z originálu.

Externé odkazy
--------------

* Oficiálne webstránky
**Igor Maukš** (\* 23. november 1971, Trenčín) je slovenský diplomat, od roku 2019 veľvyslanec Slovenska v Izraeli.

Životopis
---------

Igor Maukš absolvoval Právnickú fakultu Univerzity Komenského. V septembri 1996 až novembri 1996 pracoval ako právnik vo firme Zornica Banko Fashion a.s.

Diplomatické pôsobenie
----------------------

Od decembra 1996 pracuje pre Ministerstvo zahraničných vecí. V novembri 1998 až novembri 2002 bol 3. tajomníkom na veľvyslanectve Slovenska v Rakúsku. V období december 2002 – jún 2003 pracoval na 2. teriotoriálnom oddelení MZV. V júli 2003 sa stal zástupcom kancelárie ministra zachraničných vecí. V septembri 2006 až júni 2010 bol zástupcom veľvyslanca v Rakúsku. V júli 2010 sa opäť stal zástupcom kancelárie ministra zahraničných vecí, ale už v auguste 2010 sa stal zástupcom riaditeľa Diplomatického protokolu na MZV. Nasledujúci mesiac sa stal vedúcim konzulárneho oddelenia na veľvyslanectve v Izraeli. Na tomto poste do vymenovania za zástupcu veľvyslanca v Izraeli v septembri 2012. Od septembra 2014 opäť pôsobil na Ministerstve zahraničných vecí ako vedúci odboru krajín Ázie a Pacifiku. Následne bol od marca 2015 do júla 2017 kooordinátorom kancelárie ministra. Od augusta 2017 do septembra 2018 bol politickým koordinátorom Stálej misie Slovenskej republiky pri OSN v New Yorku. Od októbra 2018 bol opäť koordinátorom kancelárie ministra.

### Veľvyslanec v Izraeli

Prezidentka Zuzana Čaputová ho do funkcie veľvyslanca v Izraeli vymenovala 28. augusta 2019. Jeho predchodcom bol v rokoch 2015 až 2019 Peter Hulényi.

Referencie
----------

1. 1 2 3   *Veľvyslanec* [online]. mzv.sk, 2019-08-30, rev. 2019-09-06, [cit. 2019-11-03]. Dostupné online. Archivované 2019-11-03 z originálu.
2. ↑   *Vymenovania a odvolania* [online]. Bratislava: Kancelária prezidenta SR, [cit. 2019-11-02]. Dostupné online.
3. ↑   *Bývalí veľvyslanci* [online]. mzv.sk, 2006-09-12, rev. 2019-08-30, [cit. 2019-11-03]. Dostupné online. Archivované 2019-11-03 z originálu.

Externé odkazy
--------------

* Životopis na stránke veľvyslanectva Archivované 2019-11-03 na Wayback Machine

| * z
* d
* u
Veľvyslanci Slovenska v Izraeli |
| --- |
| 
* Anton Pinter (1993 – 1995)
* František Dlhopolček (1995 – 1999)
* Maroš Šefčovič (1999 – 2002)
* Ján Bratko (2002 – 2004)
* Milan Dubček (2004 – 2008)
* Ivo Hlaváček (2008 – 2010)
* Radovan Javorčík (2011 – 2015)
* Peter Hulényi (2015 – 2019)
* Igor Maukš (2019 – súčasnosť)

 |